**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2016. szeptember 14-i ülésére)

**TÁRGY: SZÁNDÉKNYILATKOZAT A 104/23 HRSZ-Ú INGATLAN ÉRTÉKESÍTÉSÉRE ÚJ TŰZOLTÓ LAKTANYA LÉTESÍTÉSE CÉLJÁBÓL**

Kiskőrös Város Önkormányzata (a továbbiakban: Önkormányzat) és a Bács-Kiskun Megyei Katasztrófavédelmi Igazgatóság között 2014. évtől tárgyalások indultak egy új tűzoltó laktanya létesítése tárgyában.

A beruházás célja egy olyan épületkomplexum kialakítása, amely alkalmas egy hivatásos tűzoltó-parancsnokság működésére, a város és vonzáskörzete katasztrófa- és tűzvédelmi feladatainak ellátására, figyelemmel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény rendelkezéseire, mely kiemelt figyelmet fordít a katasztrófák elleni védekezésre, különös tekintettel a felerősödő klímaváltozásra. A tervezett létesítményben a Kiskőrösi Hivatásos Tűzoltóparancsnokság kerülne elhelyezésre.

A többszöri egyeztetéseket követően Kiskőrös Város Önkormányzata a 16/271/2016 számú változási vázrajz alapján telekalakítási eljárást kezdeményezett a Bács-Kiskun Megyei Kormányhivatal Kiskőrösi Járási Hivatal Földhivatali Osztályánál a Kiskőrös külterület 104/9 hrsz-ú kivett beépítetlen terület művelési ágban lévő (akasztói út mellett), az Önkormányzat üzleti vagyonát képező ingatlan ex lege természetvédelmi védettség alatt álló terület megosztására.

Az Alsó-Tisza–vidéki Környezetvédelmi és Természetvédelmi Felügyelőség által meghatározott ex lege védettség figyelembevételével került kialakításra a 104/23 hrsz-ú 8077 m2 nagyságú területrész, amely mentes a védettség alól. A telekalakítást engedélyező határozat 2016. július 29. napján emelkedett jogerőre.

Az új tűzoltó-laktanya létrehozására kialakított ingatlan közvetlenül a szennyvíztelep szomszédságában helyezkedik el, közművekkel nincs ellátva.

A Belügyminisztérium Országos Katasztrófavédelmi Főigazgatósága a Kiskőrösön létrehozandó új tűzoltó laktanyát KEHOP pályázat keretében kívánja megvalósítani. A Kormány a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) számú határozata alapján a kiskőrösi tűzoltó laktanya létesítését a kiemelt projektek között nevesíti.

Fentiek figyelembevételével javaslom, a Képviselő-testület fejezze ki azon szándékát, hogy a telekalakítással létrejött 104/23 hrsz-ú ingatlan tulajdonjogát átruházza a Magyar Államot képviselő Belügyminisztérium Országos Katasztrófavédelmi Főigazgatóság részére.

**Kiskőrös, 2016. szeptember 6.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy a Kiskőrös Város Önkormányzata tulajdonát képező Kiskőrös külterület 104/23 hrsz-ú 8077 m2 nagyságú ingatlan tulajdonjogát átruházza a Belügyminisztérium Országos Katasztrófavédelmi Főigazgatóság, (mint a Magyar Állam képviseletében eljáró szerv) részére tűzoltó laktanya létrehozása céljából.
2. felhatalmazza a polgármestert, hogy az 1. pontban foglaltak megvalósítása érdekében az ingatlan tulajdonjogának átruházásáról szándéknyilatkozatot tegyen.

**Felelős:** polgármester

**Határidő:** értelemszerűen